У 1960-я гады, калі па ініцыятыве дзяржаўных улад храмы паўсюдна зачыняліся, была спроба адабраць і Аляксандра-Неўскую царкву. Улады пры гэтым дапусцілі фальсіфікацыю гістарычных фактаў, сцвярджаючы, што храм да вайны выкарыстоўваўся як майстэрня па вырабе трунаў і таму яго трэба вярнуць пахавальнаму ведамству. Гэта сцверджанне супярэчыць праўдзе, бо было добра вядома, што пасля таго як храм у 1938 годзе быў зачынены на замок, ён не адкрываўся да ўступлення ў горад нямецкай арміі ў 1941 годзе.